**Historiske enkelthendinger knytt til Dolstad kirke og Dolstadområdet første halvdel av 1700-tallet:**

Som avtalt på møtet om kirkespill, kan jeg nevne noen enkelthendinger som kan dokumenteres historisk, og som det kan være aktuelt å spinne videre på i det planlagte kirkespillet som knyttes til Dolstad anno 1735 (da kirka vart bygd).

De enkelte punkta på lista kan utdypes, om det er aktuelt.

**Den første bosettinga i Mosjøen** kom omkring 1700. De første innbyggerne vi har navn på, var kommet hit fra Jemtland sist på 1600-tallet, etter at Norge måtte avstå Jemtland til Sverige.

I 1769 bodde det 41 personer i Mosjøen, fordelt på 15 hushold. De leigde husrom i Sjøgata eller de hadde egne hus som stod omtrent i Strandgata eller langs Skjerva. Ingen av de 28 voksne personene var født i Vefsn, så dette var et innflyttersamfunn.

**Den eldste kirka på Dolstad** kan ha blitt bygd omkring år 1200. Den veit vi lite om. Kirka var vigsla til St. Mikael, erkeengelen, som har sin festdag 29. september. Den kan ha stått omtrent der parkeringsplassen er i dag. Etter reformasjonen (1537) ble kirka betjent fra Alstahaug. I 1574 ble Leirfjorden og Vefsn sokn slått sammen, med Dolstad som kirkested, og Dolstad fikk sin egen residerende kapellan, med bolig i Dolstad prestegård. Ikke lenge etter ble det bygd ny kirke på Dolstad, ei korskirke. Vi veit heller ikke sikkert hvor den stod, men det kan ha vært litt nord for prestegården.

Fra 1690 til 1693 og fra 1712 og utover har vi kirkebøker med dagregister i prinsippet for hver eneste gudstjeneste som har vært holdt.

**Samene** utgjorde på denne tida mer enn 10 % av folketallet i Vefsn. Gudstjenester for samene er nevnt f. eks.

4. juli 1714 (gammel sankthans dag – bryllupp «effter lappernis manerer»

9. august 1718: «Gamle St. Olsdag d Augusti Vare her nere alle lapperne som til St Hans tid for Elfvernis stoerhed og Veirligets mislighed icke vare her nere, og blefve de samme gang *communicerede* 66 i tallet.»

Om leirslaging i skogen ved Skjerva, se nedenfor.

**Drevjehausar i gråkofta**

Fra Vefsn bygdebok sb. 7b, der det står om gråkufta: «Tankane går til påkledinga som var latterleggjort i Drevjevisa, ei nidvise som hadde vore gløymt for lengst, om ikkje ein ungdomsgjeng frå Andås, Marka, Kulstad og Hals i 1722 hadde funne på at dei ville syngje ho under juledagsgudstenesta. Då klokkaren ved ofringa stemde i med salmen «Al den ganske Kristenhed», sette dei i:

«Nu kom Drefjemanden fram  
med een stav tre alne lang  
deres Kofte er baade viid og sid  
Og der hang blaa-Hætten attan i  
till ævig tid.»

Vi må tru dei overdøvde både klokkar og kyrkjelyd med songen sin, og bråkmakarane vart tiltalt og bøtelagt. I rettssaka sa ein av dei tiltalte, Markus Olson Andås, «at Viisen var bleven alminderlig baade af gamle og smaa børn sungen […], han tiente den tid i Præstegaarden og da hørte hand endog de smaa børn talte om dend».

Bendigt Strøm sette visa i samanheng med bygdestriden som gjekk om flytting av kyrkja frå Dolstad til Lindset. «20 vers som alle var myntet paa at nedsette Drevjefolkets anseelse og renommé som kulturmennesker. Det er derfor yderst faa som ville bemøie sig med at lære den vise og enda færre som vil synge den – selv om de kunne den.» Visa var lite treffande, meinte han. Gråkofta var brukt over heile Vefsn og Helgeland, spesielt i kaldt vintervêr. Men han såg ikkje bort frå at ho kanskje først vart tatt i bruk i Drevja, sidan det var ei velståande bygd som tidleg tok i bruk nye skikkar, og «disse kofterne krævde megen uld».

**Den nye kirka** ble tatt i bruk 13. søndag etter trinitas 1734 og vigsla 9. søndag etter trinitas 1735. Uka etter ble byggmesteren («Niels Pedersen Kierkemester fra Tronhiem») gift i Dolstad kirke med Ellen Kierstine Siversdtr fra Vega.

Bendikt Strøm skriver ca. 1918: «*Gulle Andersrem fortæller nogen træk fra Dolstad kirke, […] Videre bekræfter han sagnet om, at den gamle kirke stod paa haugen, tæt sønden for den bæk som rinder tværs over veien, mit paa Dolstadvollen, og at den daværende kirkegaard var søndenfor kirken og tæt nordenfor der hvor Laaven på Dolstad nu staar.*

*Videre viste han at berette om, at der hvor kirken og kirkegaarden er, der var birkeskog, omtrent som nu er igjen i Finskogen, og der hadde Lapperne liksom en ret, for at oppslaa sine telt naar de paa visse tider paa aret samledes nede i bygden i store flokke. I elvemellen og bortpaa vollen omkring Skjærvbro, fandtes ved gravning naar den første bro blev bygget, mængder av brændt kul, som skulde stamme fra Lappernes ildstæder. Fra en gammel lap, Ole Tommasen, har fortalt, at Dolstad paa lappisk hed Dolster (udtal. Daalstær), hvilket paa lappisk skulle betyde Ildsted.*

*Muligen der i sin tid kunde ha staat en mængde ‘Kaater’. Gulle viste ogsaa at berete, at kirkens bygmester hed Nils, og at han var den første som blev gift i den nye kirke. Hans brud var fra Vægø, Han fortalte ogsaa, at samme bygmester reiste fra Dolstad og nord til Trondenes, eller der nord, og førte op en kirke, akkurat i samme stil*.»

**Dåpsengelen** ble hengt opp i kirka til jul (20. desember) 1781, «bekostet og foræret af proprietær velædle Niels Winther på Vevelstad i Tjøttø, og her istandsat ved hans svoger ædle Oetter Christian Bech, borger ved Kulstadjøen». Dåpsengelen ble tatt i bruk 1. søndag i faste 1782. Det første barnet som vart døpt med denne engelen i bruk var Berit Elisabet Erikdstr fra Stavassdalen. Samme dag ble mora hennes (Elisabet Maria Olsdtr, som var død i barsel, 29 år gammel) gravlagt (dvs. jordfesta).

**Kirkeklokkene**

Den eldste omtaler kirka som St Michaels kirke i Vefsn, og har kongens valgspråk «prudentia et constantia» – klokskap og utholdenhet.

Den nyeste kirkeklokka er fra 1836, og har innpreget en tekst med et dikt av sokneprest Christian Qvale, til minne om kirkekjøpet i 1831 (Da Vefsn almue dvs. menighet kjøpte kirka av Det nordlandske kirke- og skolefond (Nå: OVF) som hadde overtatt eiendommene som i dansketida tilhørte Misjonskollegiet.

**Tåvio hans Heming Unge**, som er skrudd inn i den ene søyla, har før vært brukt som dørhandtak, og skal etter tradisjonen ha vært brukt av Heming Unge som tåvie i ei ski. Det er en Olav-spenning, det skal ha vært Olav Haraldson so lærte folk knyte slike spenninger. Skia til Heming Unge skal ha ligget på kirkeloftet til utpå 1800-tallet – er det sagt (men ikke sett, siden). Heming er en sagnfigur, knytt til samme sagntradisjon som Wilhelm Tell.

**Elisabet Larsdtr og hennes tre ektemenn;**

Det må ha vært Elisabet som skaffet til vege minnetavla og de ti presteportretta som henger bak i kirka. Hun gav også to messinglysestaker til kirka, disse ble stjålet på 1980-tallet.

**Anders Sørensøn** (ca. 1612-1654 gift ca. 1645 med Elisabeth Larsdtr (1621-1701).

Barn:

1. Anna, gift med trondheimsborgar Søren Jensen Esche, Grønøy i Meløy.

2. Lars, død som student.

3. Birgitte, gift med Alexander Jacobsen Gyth, eigar og brukar av gnr. 118 Rynes.

4. Margrethe (ca. 1650-1733), gift 1672 med diktarpresten Petter Dass (1647-1707), som då var huskapellan på Dolstad.

Enka Elisabeth vart gift opp att med **Sten Mogenson Blix** (cklinke

a. 1620-1660),

Barn:

– Anders, død ca. 2 år gammal.

Enka Elisabeth vart gift tredje gong med **Jacob Jacobsen Wirthman** (1628-1678),

Barn:

– Steen Jacobsen Wirthman (1662-1726). Han døydde som vikarierande kapellan i Vefsn,

Petter Dass’ Gravskrift over Elisabet Larsdatter

«Her har Matrone Lisabet,

Af Sorrig, Sygdom, Dage mæt,

Nedlagt sin’ Ben til Hvile,

Som, I det nok bevidne kan,

I Jomfru-, Egte-, Enke-Stand

Sin Vandel levde stille.

I Trundhjem er hun lagt i Klud,

Tre Presters egteviet Brud

Paa Dolstad, Preste-Grunden;

Ti Børn hun der til Verden bar;

Tre lever end, men Resten har

Hun nu alt for sig funden.

Hun fristet har tre Enkers Kaar,

Men sidst i to og tjuve Aar

Med mangen Svagheds Klage.

Nu er al Graad afvisket vel,

Nu nyder først den salig Sjæl

Hos Gud de bedste Dage.»

**Sameskolen i Mosjøen**

Sameskolen i Vefsn ble etablert på 1720-tallet i regi av «Misjonskollegiet». Det var omgangsskole i fjellet og fastskole i Mosjøen (fra ca. 1728). Det ble undervist på dansk og samisk (dvs. et skriftspråk som bygde på umesamiske dialekter, og som la nærmere sørsamisk enn nordsamisk). Navnelister og evalueringsrapporter er bevart for enkelte år. Her står det kort hva hver enkelt elev hadde lært.

Skolen vart flytta fra Mosjøen til Dolstad i 1752. Vi regner med at skolen vart bygd på Finnskogen (ved Finnskoggata). Skolen ble nedlagt i 1802 og undervisninga flytta til Hattfjelldal.

«**Lappernes marked**» - finnemartnan eller samemarkedet på Halsøya er føste gang omtalt i 1690, men må ha røtter langt att i tida. Det ble holdt ved olsoktider, og i alle fall fram til slutten av 1750-åra. Siden vart det vel slått sammen med **tiendbytet,** som ble arrangert på Halsøya fra 1720-åra av, og som omkring år 1800 flytta fra Halsøya til Mosjøen.

Sommeren 1731 skjedde en episode på samemarkedet, ved at Bennet på Hals konfiskerte noen reinsdyr som stod bundet ved gjerdet, og forlangte løsepenger for dem, sidan de stod på hans mark. Samene forsøkte å befri reinsdyra, og da vart de slått. Bennet var en mektig bonde og jektskipper. Samene meldte han, og på sametinget dette året kom saka mot Bennet opp, med påstand om bot til sameskolen.

*«… siden de hafde Kiøbslaget af, og lapperne vare trætte, gik de at sove, og nogle unge lappefolch vare vaagne, da imod Solens opgang saae Vidnet at Bendigt og hans dreng løste Reenene fra gierdet, og holdt dem i engen en lang tid og sagde til lapperne, see her! hvad Eders Reensdyr har giort, de har træd ned og opædt Engen, vil I nu have Eders Reen skal I give 2 sk for hver, siden saae vidnet at Bendigt slog en pæle ned, og bandt Reenene ved dend, og lod holde vagt ved sine folch, at ingen skulde tage dem derfra, og som ingen vil give ham penger, toeg hand Reenerne derfra, og førte dem hiem til Hals. End bekiendte Vidnet, at en lap toeg selv sin reen fra pælen, som de vare bunden til, og Vidnet saae at Bendigt slog ham under øret derfor.*»

Det lokale årlige **sametinget** ble holdt i Mosjøen, seimere på Halsøya eller Kulstadsjøen, fra 1730 til 1751. Et sted for å løse rettsvister, dømme lovbrudd og kunngjøre tinglysninger. Referat fra tingsamlingene finns i arkiva.

Ei sak som var oppe, var saka mot Bennet Ingebriktson på Hals, som er nevnt ovafor. Ei anna sak, fra 1730, var mot samen Blind-Sjurd Jonson, for at han ikke hadde latt barnet komme til skolen og få undervisning i sin barnelærdom. Det var kona Elen Sjurdsdtr som møtte i retten. Hun fortalte at mannen var blind, og skulle han fø familien, var han avhengig av den hjelpa barna kunne gi han. Hun lova at når barna vart mer vaksne, skulle hun ikke nekte dem å møte på skolen. Skulemester Tomas Sjurdson og lensmann Lars Jørnson sa i sitt vitnemål: Da de hadde vært hos Elen og Blind-Sjurd for å hente barna til skolen, hadde Elen svara «at øfrigheden var iche saa svulten, at de trengte til hendis børn, og at de haver sat en til lensmand, som iche holder med dennem, men med øfrigheden, og hand er en snørluur lensmand.» Saka enda med dom; han måte bøte 3 lodd sølv for å holde barna borte fra skolen, mens hun måtte betale ei dansk mark til fattigkassen «for de uanstendige ord».

**Kirkevegen** gikk fra nausta i Dolstadsjøen, eller forbi Baustenen fra Kulstad, eller over åsen fra Marka eller fra ei båtstø ved Vefsna og over Mo og videre etter Skålvegen (den nyere Kirkegata vart ikke bygd før over midten av 1800-tallet).

Dersom det er flo sjø, går det vel an å ro opp Skjerva og gå over brua til bygdetunet/kirka. Dette er litt uhistorisk. Den første brua over SKjerva ble bygd 1851. En hovedgrunn var den vanskelige skolevegen fra Mosjøen til skolen på Dolstad (denne skolen ble få år seinere flytta til Hals). Brua som vart bygd over Skjervo i 1851, vart snart tatt av flommen. I 1860 stod ei ny og bedre bru ferdig sørvest for Dolstad kirke. I 1926/27 vart det bygd enda ei bru over Skjervo, ved Hammaren. Etter at E6 ble omlagt rundt 1990, har det vært vanskelig å legge til med båt ved bygdetunet.

**Bygdetunet**– Vefsn bygdesamling festa tomt fra prestegården i 1928. Her er det mange hus som alle har sine egne historier, samla fra Rynes, Perjorda, Forsjorda, Eiterådalen, Ravassåsen mfl. De eldste husa kan være fra 1700-tallet. Spesielt eldhuset kunne høve å bruke ved et utendørs spel, med åpen grue og bakstehelle.

Skrevet av Knut Skorpen  
Bygdebokredaktør